D. Lipšic, podpredseda vlády a minister spravodlivosti SR: (2004-12-09):
Prvou je oblasť výživného a druhou je oblasť osvojenia alebo adopcií. Pri výživnom zakotvuje návrh zákona základnú zásadu, podľa ktorej by sa dieťa malo podieľať na životnej úrovni svojich rodičov. Návrh zákona zakotvuje nevyvrátiteľnú právnu domnienku o príjmoch povinného, pokiaľ ich nepreukáže. A tá nevyvrátiteľná právna domnienka je dosť prísna. Je to 20-násobok životného minima, čo je 91-tisíc korún. Takisto obsahuje návrh zákona niektoré nové inštitúty, ako napríklad tezauráciu výživného, čo znamená zloženie sumy na výživné splatné v budúcnosti najmä pri osobách, ktoré majú nepravidelný príjem alebo príjem zo sezónnych prác. Je potrebné, aby výživné bolo zabezpečené rovnomerne kvôli výchove a zabezpečeniu základných potrieb dieťaťa. Takisto zakotvuje možnosť vytvoriť osobitný účet maloletého na tvorbu úspor. Druhá oblasť je osvojenie, kde návrh zákona rozširuje možnosti osvojenia. Súhlas rodičov, biologických rodičov sa nebude vyžadovať aj v prípade, ak najmenej dva mesiace po narodení dieťaťa neprejavia o dieťa žiaden záujem. To nadväzuje a uzatvára možnosť utajených, anonymných pôrodov a ide v línii toho, aby sme dávali šancu na život. Ak už nemôže dieťa vyrastať z rôznych príčin vo svojej biologickej rodine, malo by vyrastať v rodine náhradnej s rodičmi, ktorí ho s láskou prijmú. Návrh zákona upúšťa od zrušiteľného osvojenia a zavádza nový typ konania osvojiteľnosti. To znamená, že ak súd zistí, že dieťa spĺňa všetky podmienky na osvojenie, to znamená, je právne voľné – čo je veľmi nepekný termín, ale v práve sa používa –, začne konanie aj bez návrhu, čím sa urýchli celý proces osvojenia. Takisto návrh zakotvuje ročnú predadopčnú starostlivosť, ktorá bude predchádzať samotnému rozhodnutiu o osvojení. Ale čo je podstatné, celý proces osvojenia bude zrýchlený, pretože návrh zákona mení Občiansky súdny poriadok a zakotvuje lehotu troch mesiacov na rozhodnutie o osvojiteľnosti aj na rozhodnutie o osvojení. Spomeniem veľmi stručne ďalšie zmeny, ktoré návrh zákona obsahuje. Keď ho porovnáme s platným stavom, ide najmä o upresnenie doterajších okolností vylučujúcich uzavretie manželstva, zakotvenie možnosti súdu upraviť styk dieťaťa s blízkymi osobami v prípade rozvodu alebo zániku manželstva smrťou, ide najmä napríklad o starých rodičov, kde takáto úprava zatiaľ absentovala. Nová úprava vymedzuje explicitne formou demonštratívneho výpočtu súhrn práv a povinností, ktoré tvoria obsah inštitútu rodičovských práv a povinností. V návrhu je zakotvený nový inštitút majetkového opatrovníka. Komplexné zmeny sa dotýkajú náhradnej starostlivosti a rozlišovania inštitútov poručníctva a opatrovníctva. Priamo v zákone je vyslovená zásada, že matkou dieťaťa je žena, ktorá dieťa porodila, čiže zakotvuje sa zákonná domnienka materstva. Dovoľte mi ešte sa vyjadriť, vážený pán predsedajúci, k spoločnej správe výborov. Rodinné právo je naozaj citlivé právne odvetvie a ja si uvedomujem, že môže vytvárať aj rôzne ideologické rozpory, čo je celkom legitímne. Chcel by som však oceniť, že sa mi zdá, že sa črtá dohoda na znení zákona o rodine. Chcel by som oceniť aj aktívnu účasť pri záverečných fázach tvorby zákona, najmä poslankýň jednotlivých klubov Národnej rady, pani poslankyne Martinákovej, pani poslankyne Černej, pani poslankyne Laššákovej, pani poslankyne Demeterovej, pani poslankyne Tóthovej, ktoré výrazným spôsobom, ich pripomienky, zlepšili návrh zákona a predpokladám, že z neho urobili moderný kódex rodinného práva. Samozrejme, keď sa dohodne kompromis, tak nikto nie je stopercentne spokojný, lebo každý musí zo svojho uhla pohľadu zľaviť. Ale ak sa vieme dohodnúť na kompromise v citlivých otázkach a vieme posunúť iné otázky, ktoré sú nesporné, ďalej, mali by sme mať ambíciu to urobiť. A to je práve otázka výživného, otázka osvojenia, jednoducho otázka ochrany práv slabších. Z tohto dôvodu mi dovoľte sa vyjadriť k spoločnej správe s tým, že by som navrhol, aby sa osobitne hlasovalo o bodoch 11, 21, 24 s tým, že by som ich odporúčal schváliť a body 25 a 33 spoločnej správy by som odporučil neschváliť. Tie dva body na seba spolu nadväzujú. Určite budú podané viaceré pozmeňujúce návrhy v rozprave, ja sa k nim potom, samozrejme, vyjadrím, ale chcel by som ešte raz vyjadriť poďakovanie všetkým pani poslankyniam a niektorým pánom poslancom, ktorí sa o rodinné právo zaujímali a ktorí svojimi podnetmi zlepšili vládnu predlohu zákona o rodine. Ďakujem, pán predsedajúci.